

# РЕПУБЛИКА БЪЛГАРИЯ

Министър на земеделието

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

# ДОКЛАД

**от д-р Иван Иванов – министър на земеделието**

**Относно**: Проект на Решение на Министерския съвет за одобряване на проект на Програма за морско дело, рибарство и аквакултури 2021 – 2027 г.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, чл. 7, ал. 2, т. 2 от Закона за управление на средствата от Европейските структурни и инвестиционни фондове във връзка с чл. 16 от Постановление № 142 на Министерския съвет от 2019 г. за разработване на стратегическите и програмните документи на Република България за управление на средствата от фондовете на Европейския съюз за програмния период 2021 – 2027 г. и чл. 7, ал. 3 от Постановление № 70 на Министерския съвет от 2010 г. за координация при управлението на средствата от Европейските структурни и инвестиционни фондове и за създаване на Съвет за координация при управлението на средствата от Европейския съюз, представям на Вашето внимание проект на Решение на Министерския съвет за одобряване на проект на Програма за морско дело, рибарство и аквакултури 2021 – 2027 г. (ПМДРА 2021 – 2027 г.)

**Причини, които налагат приемането на акта**

Във връзка с изпълнение на чл. 1, ал. 1 и чл. 2, ал. 1, т. 4 от Постановление № 142 на Министерския съвет от 2019 г. за разработване на стратегическите и програмните документи на Република България за управление на средствата от фондовете на Европейския съюз за програмния период 2021 – 2027 г. Европейският фонд за морско дело, рибарство и аквакултури (ЕФМДРА) е определен и изведен, като един от приоритетите, които да се финансират в Република България от следните фондове на Европейския съюз.

Програмата за морско дело, рибарство и аквакултури 2021 – 2027 г. е разработена съгласно разпоредбите и изискванията на Регламент (ЕС) 2021/1060 на Европейския парламент и на Съвета от 24 юни 2021 година за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика (OB L 231, 30.6.2021 г.) и Регламент (ЕС) 2021/1139 на Европейския парламент и на Съвета от 7 юли 2021 година за създаване на Европейския фонд за морско дело, рибарство и аквакултури и за изменение на Регламент (ЕС) 2017/1004 (OB L 247, 13.7.2021 г.).

За ПМДРА 2021 – 2027 г. е разпределен ресурс в размер на 84 944 698 евро от ЕФМДРА.

Програмата за морско дело, рибарство и аквакултури 2021 – 2027 г. е с общ бюджет в размер на 237 335 486,21 лв., от който 70% се предоставят от ЕФМДРА, а 30% е съфинансирането от държавния бюджет (ДБ) на Република България.

С Решение № 196 на Министерския съвет от 2019 г. Министерството на земеделието е определено за водещо ведомство за разработване на ПМДРА 2021 – 2027 г. На основание посоченото решение, както и в изпълнение на чл. 7, ал. 1 от Постановление № 142 на Министерския съвет от 2019 г. за разработване на стратегическите и програмни документи на Република България за управление на средствата от фондовете на Европейския съюз за програмния период 2021 – 2027 г. със заповед на министъра на земеделието е сформирана тематична работна група (ТРГ) за разработване на проекта на програма през месец май 2020 г. В състава на работната група са включени възможно най-широк кръг от партньори – представители на неправителствения сектор, социално-икономическите партньори, академичните общности, държавни институции, представители на местното самоуправление и др. Тематичната работна група е провела осем (8) заседания през периода 2020-2021 г.

С Решение № 712 на Министерския съвет от 2020 г. дирекция „Морско дело и рибарство“ в Министерството на земеделието е определена за управляващ орган на ПМДРА 2021 – 2027 г.

**Цели**

Програма за морско дело, рибарство и аквакултури 2021 – 2027 г. ще допринесе за прилагането на общата политика в областта на рибарството (ОПОР) и на морската политика на Съюза. Подкрепата ЕФМДРА ще допринесе за постигането на целите на Съюза в областта на околната среда и смекчаването на последиците от изменението на климата и адаптирането към него.

Чрез ПМДРА 2021 – 2027 г. ще се изпълняват две от целите на политиката (ЦП) на Европейската Комисия – ЦП 2 „По-зелена, нисковъглеродна Европа чрез насърчаване на чист и справедлив енергиен преход, зелени и сини инвестиции, кръгова икономика, приспособяване към изменението на климата и превенция и управление на риска“ и ЦП 5 „Европа по-близо до гражданите чрез насърчаване на устойчивото и интегрирано развитие на градските, селските и крайбрежните райони и на местните инициативи“. ПМДРА 2021 – 2027 г. ще предоставя подкрепа за дейности по всеки един приоритет от ЕФМДРА.

**Очаквани резултати от прилагането на акта**

Програмата за морско дело, рибарство и аквакултури 2021 – 2027 г. ще предоставя подкрепа, която по нов начин, ориентиран към постигане на конкретни цели и резултати да отговори на основните предизвикателства пред сектор „Рибарство“.

Очакваните резултати от прилагането на ПМДРА 2021-2027 г. са развитие на един по-конкурентноспособен, по-устойчив, по-модерен сектор „Рибарство“ чрез укрепване на икономически, социално и екологично устойчиви риболовни дейности, аквакултура и преработка на продукти от риболов и аквакултури, чрез повишаване на енергийната ефективност, дигитализация и диверсификация на производството; насърчаване на адаптирането на риболовния капацитет; насърчаване на ефективен контрол и правоприлагане в областта на рибарството, включително борба с незаконния, недеклариран и нерегулиран риболов (ННН), както и събиране на надеждни данни за вземането на решения, основани на знанието; допринасяне за защитата и възстановяването на водното биологично разнообразие и на водните екосистеми; устойчива синя икономика в крайбрежните и вътрешните райони и насърчаване на развитието на общностите, занимаващи се с рибарство и аквакултури, както и насърчаване на знанията за морската среда и морското наблюдение.

Програмата за морско дело, рибарство и аквакултури 2021 – 2027 г. е структурирана в четири (4) приоритета и „Техническа помощ“, както следва:

* **Приоритет 1 „Насърчаване на устойчивото рибарство и опазването на водните биологични ресурси“**

Изпълнението на Приоритетаще гарантира риболовните дейности в дългосрочен план и устойчивото управление на риболова по начин, който съответства на целите за постигане на продоволствени, икономически и социални ползи. Чрез ПМДРА 2021 – 2027 г. ще се предостави финансова подкрепа адресирана към нуждите на дребномащабния крайбрежен риболов, както и за адаптация на риболовния капацитет, модернизация, иновации в риболова по различни направлeния. Също така ще бъдат подкрепени инвестиции в посока насърчаване ефективния контрол и правоприлагане в областта на рибарството, включително борба с ННН, както и инвестиции за придобиване на надеждни данни за вземането на решения, основани на знанието свързано с въздействието на риболова върху защитени и застрашени видове.

Предвиденият бюджет за Приоритет 1 е в размер на 75 925 008,17 лева безвъзмездна финансова помощ (ЕФМДРА и ДБ).

* **Приоритет 2 „Насърчаване на устойчивите дейности, свързани с аквакултурите, и на преработването и предлагането на пазара на продукти от риболов и аквакултури“**

Изпълнението на Приоритета е насочено към подобряване на връзката между финансирането и целите на политиката, устойчивия растеж на аквакултурите, защитата и подобряването на околната среда и природните ресурси чрез минимизиране на отрицателното въздействие върху тях. Основната цел на подкрепата е в посока постигане висока конкурентоспособност на операторите и устойчивост, т.е. устойчиво развитие на аквакултурите, предприятия за преработка на продукти от риболов и аквакултури, както и развитие на пазарите. Подпомагането по Приоритета е обвързано с Многогодишния национален стратегически план за аквакултурите в България (2021 – 2027), Ситуационния анализ на състоянието на сектор рибарство в България, Стратегическите насоки за по-устойчиви и конкурентоспособни аквакултури на ЕС за периода 2021 – 2030 г.

Предвиденият бюджет за Приоритет 2 е в размер на 96 748 877,37 лева безвъзмездна финансова помощ (ЕФМДРА и ДБ).

* **Приоритет 3 „Създаване на предпоставки за растеж на устойчивата синя икономика и стимулиране на развитието на общностите, занимаващи се с рибарство и аквакултури, в крайбрежните и вътрешните райони“**

Изпълнението на Приоритета предвижда интервенции, които са ключови за развитието на общностите, занимаващи се с рибарство и производство на аквакултури, в крайбрежните и вътрешните райони на страната и по поречието на р. Дунав. Подкрепата от ПМДРА 2021 – 2027 г. по Приоритета ще допринесе за повишаване на качеството на живот на населението в общностите, зависими от рибарството и аквакултурите. Ще се стимулира икономическата и социалната интеграция на различни групи от населението, а подходът може да даде своя съществен принос в тази посока. Чрез подхода отдолу-нагоре се цели развитието на Синята икономика на определени територии чрез внедряване на иновации, които да доведат до преход към по-интелигентен растеж в крайбрежните райони, както и намаляване на обезлюдяването в райони, зависими от рибарството.

Предвиденият бюджет за Приоритет 3 е в размер на 47 467 097,24 лева безвъзмездна финансова помощ (ЕФМДРА и ДБ).

* **Приоритет 4 „Укрепване на международното управление на океаните и създаване на предпоставки за безопасността, сигурността, чистотата и устойчивото стопанисване на моретата и океаните“**

Подпомагането по Приоритета ще посрещне основните нужди за развитието на сектор „Рибарство“ в Република България като държава с излаз на Черно море. Основните нужди се изразяват в развитие на морското наблюдение, опазване на морската среда и подобряване на знанията за състоянието на Черно море.

Предвиденият бюджет за Приоритет 4 е в размер на 2 954 375,60 лева безвъзмездна финансова помощ (ЕФМДРА и ДБ).

* **„Техническа помощ“**

Предвидените средства за „Техническа помощ“ ще подкрепят подобряването на административния капацитет на органите свързани с управлението и изпълнението на ПМДРА 2021 – 2027 г. и осигуряването на външна експертиза, свързана с процеса на планиране, управление, изпълнение, наблюдение, контрола на програмата. Ще се инвестира и в подобряване на административния капацитет на бенефициентите и потенциалните бенефициенти, обезпечаване функционирането на Комитета за наблюдение на програмата и публичността на програмата.

Предвиденият бюджет за „Техническа помощ“ е в размер на 14 240 126,71 лева безвъзмездна финансова помощ.

В рамките на писмена процедура за неприсъствено вземане на решение/заседание, проведено на 24 юни 2022 г., проектът на версия 1.0 на ПМДРА 2021 – 2027 г. е одобрен от Тематичната работна група и е даден мандат на Управляващия орган на Програмата, след нейното разглеждане и приемане от Министерския съвет да я изпрати на Европейската комисия за стартиране на официални преговори със службите ѝ.

**Анализ за съответствие с правото на Европейския съюз**

Предложеният проект на акт не е свързан с транспониране на актове на Европейския съюз, поради което не се налага да бъде изготвена таблица за съответствие с правото на Европейския съюз.

**Финансови и други средства, необходими за прилагането на новата уредба**

Предложеният проект на акт на Министерския съвет не води до въздействие върху държавния бюджет, поради което е приложена финансова обосновка по Приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

За приемането на проекта на акт не са необходими допълнителни разходи/трансфери и други плащания.

Предложеният проект на акт не води до въздействие върху държавния бюджет.

Необходимите ресурси за финансово обезпечаване на ПМДРА 2021 – 2027 г. ще бъдат осигурени със средства от Европейският фонд за морско дело, рибарство и аквакултури (ЕФМДРА) през програмния период 2021 – 2027 г. и национално съфинансиране. Националното съфинансиране на средствата от помощта, предоставена на Република България от Европейския съюз по Европейския фонд за морско дело и рибарство ще бъде за сметка на трансфери от държавния бюджет по сметката за средствата от Европейския съюз на Държавния фонд „Земеделие“. Необходимите средства за периода 2021 – 2023 г. са осигурени в рамките на одобрената актуализирана средносрочна бюджетна прогноза с РМС № 963 от 23.12.2020 г., а за следващите години ще се осигуряват в хода на бюджетната процедура.

Разпределението на средствата по източници на финансиране:

За ПМДРА 2021 – 2027 г. е разпределен ресурс в размер на 84 944 698 евро от Европейския фонд за морско дело, рибарство и аквакултури.

Програмата за морско дело, рибарство и аквакултури 2021 – 2027 г. е с общ бюджет в размер на 237 335 486,21 лв., който включва финансиране от ЕФМДРА и от държавния бюджет на Република България.

Предвиденият бюджет за **Приоритет 1** е в размер на 75 925 008,17 лв. безвъзмездна финансова помощ, от които 53 147 505,72 лв. от ЕФМДРА и 22 777 502,45 лв. от ДБ.

Предвиденият бюджет за **Приоритет 2** е в размер на 96 748 877,37 лв. безвъзмездна финансова помощ, от които 67 724 214,16 лв. от ЕФМДРА и 29 024 663,21 лв. от ДБ.

Предвиденият бюджет за **Приоритет 3** е в размер на 47 467 097,24 лв. безвъзмездна финансова помощ, от които 33 226 968,85 лв. от ЕФМДРА и 14 240 129,51 лв. от ДБ.

Предвиденият бюджет за **Приоритет 4** е в размер на 2 954 375,60 лв. безвъзмездна финансова помощ, от които 2 068 062,92 лв. от ЕФМДРА и 886 312,68 лв. от ДБ.

Предвиденият бюджет за **„Техническа помощ“** е в размер на 14 240 126,71 лв. безвъзмездна финансова помощ, от които 9 968 088,70 лв. от ЕФМДРА и 4 272 038,01 лв. от ДБ.

**Информация за проведените обществени консултации**

Проектът на ПМДРА 2021 – 2027 г. е публикуван на интернет страницата на Министерство на земеделието и на Единния информационен портал, както и на Портала за обществени консултации към Министерския съвет, съгласно изискванията на разпоредбите на чл. 14, ал. 2 и чл. 15, ал. 1 от Постановление № 142 на Министерския съвет от 2019 г. за разработване на стратегическите и програмните документи на Република България за управление на средствата от фондовете на ЕС за програмен период 2021 – 2027 г. със срок за предложения и становища 14 дни. Получените коментари са отразени в текста на Програмата в зависимост от тяхната съотносимост и приложимост. Приложена е справка за отразяване на постъпилите предложения и становища от проведената обществена консултация, заедно с обосновка за неприетите предложения.

Проектът на ПМДРА 2021 – 2027 г. е разгледан от Съвета за координация при управлението на средствата от Европейския съюз (СКУСЕС). В тази връзка и на основание чл. 7, ал. 4 от Постановление № 70 на Министерския съвет от 2010 г. за координация при управлението на средствата от Европейските структурни и инвестиционни фондове и за създаване на Съвет за координация при управлението на средствата от Европейския съюз, материалите за заседанието на Министерския съвет се считат за преминали предварителното съгласуване по чл. 32 от Устройствения правилник на Министерския съвет и на неговата администрация.

Одобрението на проекта на Решение ще позволи на Управляващия орган да представи програмата на Европейската комисия за официално разглеждане и одобрение.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8, ал. 3 от Устройствения правилник на Министерския съвет и на неговата администрация, предлагам на Министерския съвет да приеме проекта на Решение на Министерския съвет за одобряване на проект на Програма за морско дело, рибарство и аквакултури 2021 – 2027 г.

|  |  |
| --- | --- |
| Приложениe: | 1. Проект на Решение на Министерския съвет;
2. Проект на Програма за морско дело, рибарство и аквакултури 2021 – 2027 г. и приложения към нея;
3. Протокол от СКУСЕС;
4. Финансова обосновка;
5. Справка за отразяване на постъпилите предложения и становища от проведената обществена консултация;
6. Предложения и становища от обществената консултация;
7. Проект на съобщение за средствата за масово осведомяване.
 |

**д-р Иван Иванов**

*Министър*